กบง.ลอยตัวก๊าซ ไม่สนเศรษฐกิจซบ
ข้อมูลเศรษฐกิจที่มีการรายงานออกมาในช่วงสัปดาห์ที่ผ่านมายังไม่มีสัญญาณฟื้นตัวที่ชัดเจน
29 ต.ค. 2565

ข้อมูลเศรษฐกิจที่มีการรายงานออกมาในช่วงสัปดาห์ที่ผ่านมายังไม่มีสัญญาณฟื้นตัวที่ชัดเจนทำให้ภาคเอกชนเริ่มกังวลว่าเศรษฐกิจปี 2558 ที่จะมาถึงอาจจะไม่สดใสอย่างที่คาด
เงินเฟ้อต่ำรอบ 5 ปี
นางอัมพวัน พิชาลัย รองปลัดกระทรวงพาณิชย์ เปิดเผยว่า ดัชนีราคาผู้บริโภคทั่วไป (เงินเฟ้อ) เดือน พ.ย. 2557 เท่ากับ 107.19 สูงขึ้น 1.26% เทียบกับเดือน พ.ย. 2556 ถือว่าขยายตัวต่ำสุดในรอบ 5 ปีนับตั้งแต่เดือน ต.ค. 2552 ส่งผลให้อัตราเงินเฟ้อ 11 เดือน ปรับตัวสูงขึ้นแค่ 2.02% สำหรับสาเหตุที่ทำให้อัตราเงินเฟ้อขยายตัวต่ำสุดในรอบ 5 ปี เป็นผลจากน้ำมันเชื้อเพลิงลดลง 6.04% ส่วนไตรมาส 4/2557 นั้นคาดว่าอัตราเงินเฟ้อจะอยู่ที่ 1.6% ทำให้อัตราเงินเฟ้อในครึ่งปีหลังสูงขึ้น 1.8% และทั้งปีน่าจะสูงขึ้น 2% สำหรับการคาดการณ์ตัวเลขเงินเฟ้อในปี 2558 คาดว่าจะเติบโตในกรอบ 1.8-2.5% ภายใต้สมมติฐานว่า เศรษฐกิจเติบโตได้ 4-5% ราคาน้ำมันดิบตลาดดูไบ 90-110 เหรียญสหรัฐ/บาร์เรล
หั่นจีดีพีปี’58
นายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เปิดเผยว่า ที่ประชุมคณะกรรมการร่วมภาคเอกชน 3 สถาบัน (กกร.) ได้ปรับลดจีดีพีเหลือ 3.5-4% จากเดิม 4-4.5% จากคาดการณ์ปีนี้จีดีพีจะบวกลบ 1% โดยการปรับลดดังกล่าวเนื่องจากการเบิกจ่ายงบประมาณภาครัฐไตรมาสสุดท้ายของปีนี้ยังต่ำ ส่วนปี 2558 การลงทุนจะเป็นช่วงของการศึกษางบลงทุนที่จะเกิดขึ้นจริง จะอยู่ในช่วงครึ่งปีหลังไปแล้ว ขณะที่ต่างประเทศยังไม่ฟื้นตัวมากนัก
กบง.ปรับราคาก๊าซ
ขณะที่เรื่องใหญ่ที่สุดกระทบคนที่สุดในสัปดาห์ที่ผ่านมา คือ การที่ นายณรงค์ชัย อัครเศรณี รมว.พลังงาน เปิดเผยว่า ที่ประชุมคณะกรรมการบริหารนโยบายพลังงาน (กบง.) มีมติให้ปรับราคาก๊าซแอลพีจีให้สะท้อนต้นทุนตามกลไกตลาด หรือลอยตัวราคาแอลพีจี ซึ่งจะทำให้แอลพีจีภาคครัวเรือน ภาคขนส่ง และภาคอุตสาหกรรม จำหน่ายในราคาเดียวกัน คือ 24.16 บาท/กก. ขณะเดียวกันมีมติเพิ่มเงินนำส่งกองทุนน้ำมันเชื้อเพลิงของกลุ่มเบนซินและแก๊สโซฮอล์ 50 สตางค์/ลิตร และปรับลดราคาขายปลีกลง 50 สตางค์/ลิตร และมีการปรับราคาน้ำมันดีเซลลง 40 สตางค์ เป็นครั้งแรกในรอบหลายปีหลังจากตรึงราคาไว้ไม่ให้เกิน 30 บาท มายาวนานไม่แก้ กม.ต่างด้าว
พล.อ.ประยุทธ์ จันทร์โอชา นายกรัฐมนตรี ปาฐกถาแก่สมาชิกสภาหอการค้าร่วมต่างประเทศในประเทศไทย (JFCCT) ว่า ขอให้นักลงทุนต่างประเทศอย่าไปกังวลกับการใช้กฎอัยการศึก เพราะกฎหมายนี้มีไว้เพื่อดูแลคนไทยและคนต่างประเทศให้มีความปลอดภัย และขอยืนยันว่า รัฐบาลนี้จะยังไม่มีการปรับแก้ พ.ร.บ.การประกอบธุรกิจของคนต่างด้าว พ.ศ. 2542 นอกจากนี้ ได้ให้กระทรวงยุติธรรมไปดูเรื่องกฎหมายแพ่งและพาณิชย์ พ.ศ. 2551 ให้รอบคอบ แต่สรุปแล้วกฎหมายทั้งสองฉบับจะไม่มีปัญหาใดๆ ทั้งสิ้น
ตั้งหน่วยงานดูดิจิทัล
พล.อ.ประยุทธ์ จันทร์โอชา นายกรัฐมนตรี กล่าวในงานโพสต์ทูเดย์ ฟอรั่ม เรื่อง เศรษฐกิจดิจิตอล พลิกโฉมประเทศไทย ว่า จะมีการปรับโครงสร้างกระทรวงเทคโนโลยีสารสนเทศและการสื่อสาร (ไอซีที) ไปสู่กระทรวงดิจิทัล แต่จะปรับโครงสร้างเพื่อไม่ให้การทำงานเกิดความซับซ้อน ในปลายเดือน ธ.ค. 2557-ต้นเดือน ม.ค. 2558 จะมีกฎหมาย 5-6 ฉบับ เสนอให้สภานิติบัญญัติแห่งชาติ (สนช.) พิจารณา และเมื่อกฎหมายออกมาแล้วจะเดินหน้าพัฒนาเศรษฐกิจดิจิทัลทันที ม.ร.ว.ปรีดิยาธร เทวกุล รองนายกฯ กล่าวว่า การพัฒนาเศรษฐกิจดิจิทัลจะทำให้จีดีพีปีหน้าให้เติบโตได้4%